ใครเป็นเจ้าของแอปเรียกรถ ใหญ่สุด ในประเทศจีน ?
ประเทศจีน ที่มีประชากร 1,400 ล้านคน  มีเจ้าตลาดบริการเรียกรถแท็กซี่หรือไม่ ? ลงทุนแมนจะเล่าให้ฟัง
8 มี.ค. 2565

ใครเป็นเจ้าของแอปเรียกรถ ใหญ่สุด ในประเทศจีน ? /โดย ลงทุนแมน
หากพูดถึงการเรียกใช้บริการรถแท็กซี่ในทุกวันนี้ 
หลายคนน่าจะมีคำติดปากว่า “เรียก Grab” ที่ใช้แทนการเรียกรถกันไปแล้ว
ปัจจุบัน Grab เรียกได้ว่าเป็นแพลตฟอร์มดิลิเวอรีเจ้าตลาด ในเอเชียตะวันออกเฉียงใต้
ในขณะที่เจ้าตลาดที่โซนสหรัฐอเมริกาและยุโรปนั้น เป็นใครไปไม่ได้นอกจาก Uber
แล้วประเทศจีน ที่มีประชากร 1,400 ล้านคน 
มีเจ้าตลาดบริการเรียกรถแท็กซี่หรือไม่ ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
คำตอบก็คือ “มี”
แอปเรียกรถใหญ่สุดในประเทศจีนมีชื่อว่า DiDi 
ซึ่งมีจุดเริ่มต้นมาจาก ชายที่ชื่อว่าคุณ Cheng Wei
เขาเกิดในปี 1983 ในมณฑลเจียงซี ประเทศจีน
ในวัยเด็กนั้น คุณ Cheng Wei เป็นเด็กธรรมดา ๆ คนหนึ่ง ที่มีผลการเรียนไม่ได้โดดเด่นอะไรเป็นพิเศษ
เขาได้เข้าศึกษาต่อระดับปริญญาตรีที่ Beijing University of Chemical Technology สาขาวิชาบริหารธุรกิจ
ภายหลังจากจบการศึกษา คุณ Cheng Wei จึงได้ลองทำงานหลายอย่าง เช่น ผู้จัดการร้านนวดเท้า ไกด์นำเที่ยว และพนักงานในบริษัทชิ้นส่วนโทรศัพท์
จนมาในปี 2005 เขาได้เข้าทำงานกับบริษัทอีคอมเมิร์ซยักษ์ใหญ่อย่าง Alibaba ด้วยการเริ่มต้นเป็นพนักงานขาย ที่เมืองเซี่ยงไฮ้
ที่นั่น คุณ Cheng Wei ใช้เวลาเพียง 6 ปี ก็สามารถไต่เต้าขึ้นเป็นผู้จัดการฝ่ายขายทางภาคเหนือของประเทศจีน
ก่อนที่ในเวลาต่อมา เขาจะย้ายมาเมืองปักกิ่ง เพื่อรับตำแหน่งเป็นถึงรองประธานบริษัท Ant Financial ธุรกิจเทคโนโลยีการเงินในเครือของ Alibaba
ซึ่งก็ต้องบอกว่า การร่วมงานกับ Alibaba ในตอนนั้น ทำให้เขาได้เริ่มเห็นถึงศักยภาพการเติบโตของอินเทอร์เน็ตในประเทศจีน
นอกจากนั้น เขายังได้มีโอกาสพบกับคุณ Wang ซึ่งเป็นหัวหน้างาน 
โดยหัวหน้าคนนี้เอง ที่ได้กลายมาเป็นผู้ร่วมก่อตั้งบริษัท DiDi ร่วมกับเขา
ในช่วงที่คุณ Cheng Wei ทำงานร่วมกับหัวหน้าที่ Alibaba 
ทั้งคู่ได้ระดมสมอง คิดไอเดียเริ่มต้นธุรกิจมากมาย ไม่ว่าจะเป็น ค้าปลีกเฟอร์นิเจอร์ การศึกษาออนไลน์ 
แต่ท้ายสุด ก็มาจบที่ไอเดียธุรกิจ “บริการเรียกรถแท็กซี่”
สำหรับเหตุผลที่ว่าทำไมต้องเป็นบริการเรียกรถแท็กซี่นั้น 
ก็เพราะทั้งคู่มองว่า การเรียกรถแท็กซี่ในเมืองปักกิ่ง ยังเป็นเรื่องที่ยากลำบาก
พอได้ไอเดียแล้ว พวกเขาจึงได้ตัดสินใจลาออกจาก Alibaba ในปี 2012 เพื่อมาก่อตั้งบริษัท โดยใช้ชื่อว่า Beijing Orange Technology
พวกเขาก็ได้จ้างคนเขียนโคดแอปพลิเคชันสมาร์ตโฟน สำหรับเรียกรถแท็กซี่เวอร์ชันแรก ที่ชื่อว่า “DiDi”
โดยคำว่า DiDi เป็นคำพ้องเสียงในภาษาจีนที่แปลว่า การเรียกแท็กซี่
ซึ่งในช่วงแรกนั้น DiDi ยังคงไม่ได้รับความนิยมมากนัก เพราะเจ้าของธุรกิจแท็กซี่ที่บริษัทติดต่อไป เพื่อต้องการเป็นพันธมิตร ยังไม่เชื่อว่าจะมีคนมาใช้บริการเรียกรถผ่านแอปบนสมาร์ตโฟน
อีกทั้ง ณ เวลานั้น จำนวนรถแท็กซี่ในปักกิ่งมีไม่มาก มีเพียง 66,000 คันเท่านั้น 
ซึ่งก็เรียกได้ว่า ไม่เพียงพอสำหรับการรองรับผู้ใช้บริการในเมืองอยู่แล้ว 
เจ้าของธุรกิจแท็กซี่ จึงเมินเฉยต่อข้อเสนอของ DiDi
แต่ทางคุณ Cheng Wei ก็ไม่ได้ยอมแพ้ จนสุดท้ายเขาก็สามารถเกลี้ยกล่อม
ให้บริษัทแท็กซี่รายเล็กแถบชานเมือง มาร่วมเป็นพาร์ตเนอร์ได้ในที่สุด
ยิ่งไปกว่านั้น คุณ Cheng Wei ยังได้พยายามทำทุกวิถีทาง
ถึงขนาดลงทุนจ้างหน้าม้า ให้มาเรียกใช้บริการแท็กซี่ผ่านแอป DiDi 
เพื่อโน้มน้าวให้บริษัทแท็กซี่เห็นว่า ตลาดแอปเรียกรถกำลังมา และมีคนเริ่มหันมาใช้บริการแล้ว
จนกระทั่งเมื่อปลายปี 2012 ประเทศจีนได้เกิดพายุหิมะขึ้น ทำให้ชาวจีนไม่สามารถไปยืนรอรถแท็กซี่ข้างนอกเป็นเวลานาน ๆ ได้ ชาวจีนจึงเริ่มหันมาลองใช้บริการเรียกรถแท็กซี่ ผ่านแอป DiDi แทนการไปยืนโบกรถ
ในวันนั้นแอป DiDi มียอดการเรียกรถทะลุ 1,000 ครั้งต่อวันเป็นครั้งแรก 
ซึ่งพอชาวจีนเริ่มได้ลองใช้บริการ และเห็นว่า DiDi ทำให้ชีวิตของพวกเขาสะดวกขึ้น
DiDi ก็ได้เริ่มเติบโต จนนักลงทุนเริ่มหันมาให้ความสนใจ
GSR Ventures เป็นนักลงทุนรายแรก ที่เข้ามาให้เงินระดมทุนราว 100 ล้านบาท
ตามมาด้วยในปี 2014 Tencent ก็ได้เข้ามาร่วมลงทุน ด้วยเม็ดเงินเกือบ 500 ล้านบาท
โดย Tencent นอกจากจะเป็นผู้หนุนหลังให้ในเรื่องแหล่งเงินทุนแล้ว 
DiDi ก็ยังได้สื่อสารกับผู้บริโภคทางออนไลน์ ผ่านทาง WeChat ของ Tencent
ซึ่งเรียกได้ว่า เป็นแอปยอดนิยมสำหรับชาวจีนอีกด้วย
แม้ว่ายอดผู้ใช้งาน DiDi ยังคงเติบโตขึ้นอย่างต่อเนื่อง 
แต่ในเวลาต่อมา การแข่งขันในอุตสาหกรรม แอปบริการแท็กซี่ในประเทศจีน ก็เริ่มสูงขึ้น
โดยหนึ่งในนั้น มีคู่แข่งตัวฉกาจ ก็คือ “Uber” ต้นแบบแอปบริการแท็กซี่ จากประเทศสหรัฐอเมริกา 
ที่พร้อมจะเผาเงินไปกับการทำโปรโมชัน เพื่อแย่งชิงผู้ใช้บริการ ให้มาใช้บริการแอปของตัวเอง
นั่นจึงทำให้ในปี 2015 DiDi ตัดสินใจควบรวมกิจการกับทางแอป “Kuaidi” 
คู่แข่งร่วมชาติอีกรายที่มี Alibaba เป็นผู้หนุนหลัง กลายเป็นแอป “Didi Chuxing” 
โดยทั้งคู่ ก็ได้ร่วมมือกันครองส่วนแบ่ง สัดส่วนการเรียกรถในจีน
จนท้ายที่สุด ก็ได้เข้าซื้อธุรกิจ Uber China จนกลายมาเป็นเจ้าตลาด
และเพียงปีเดียวหลังจากนั้น SoftBank ก็ได้เข้ามาลงทุนใน DiDi 
ด้วยเงินลงทุนมากถึง 196,000 ล้านบาท จนกลายมาเป็นผู้ถือหุ้นใหญ่ของบริษัท
ปัจจุบัน Didi Chuxing มีผู้ใช้งาน 493 ล้านบัญชี
ในปีที่ผ่านมา มีการเรียกรถเฉลี่ย มากถึง 41 ล้านครั้งต่อวัน 
ให้บริการใน 15 ประเทศ ล่าสุดมีมูลค่าบริษัท มากถึง 676,000 ล้านบาท
โดยเรื่องราวตั้งแต่การก่อตั้ง DiDi ในวันแรกจนถึงวันนี้ เกิดขึ้นในระยะเวลาเพียง 10 ปี เท่านั้น
จะเห็นได้ว่าสมัยนี้ หากใครมองความต้องการและพฤติกรรมที่กำลังจะเกิดขึ้นออก
และนำมาสร้างเป็นธุรกิจ เราก็มีโอกาสประสบความสำเร็จได้อย่างรวดเร็ว
อย่างตัวผู้ก่อตั้ง DiDi หรือคุณ Cheng Wei เป็นหนึ่งในคนที่มองออก 
เริ่มต้นทำธุรกิจแอปเรียกรถแท็กซี่ ทั้ง ๆ ที่ไม่ได้เป็นเจ้าของแท็กซี่สักคัน 
จนวันนี้ กลายมาเป็นมหาเศรษฐี ที่มีทรัพย์สินมากถึง 43,000 ล้านบาท ในวัยเพียง 39 ปีเท่านั้น..
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References
-
-
-
-
-
-
-
-
-